Je Perrins de Malarée, escuiers, fais savoir à touz... que je confesse et en verté recognoisse estre hons de noble baron et puissant, c’est à savoir mons. Hugue de Chalon, signour d’Allay, et confesse tenir en fié de luy les choses cy après devisées et escriptes, assises ou terretoire de Montagu et de Lons, c’est à savoir: le diesme de Pillim, des vignes et des champs; item, en cest meisme leu de Pillin un champ franc de disme et de touz autres servituz, et contient quatre poses de terre; item, en cel meisme leu un champ franz de disme et de touz autres servituz, et dure dois l’un des Malpas tanque à l’autre, entre le biez et le chemin, et contien bien quatre poses; item, les Plantes dessus ledit leu, et la terre plaine, quars et dismes, en huit poses, c’est à savoir cinc poses en vigne et trois en terre plaine; item, es plantées dou Boichat, quars et dismes, bien en six poses de vigne; item, en cest meisme leu, le disme de la vigne Jehan Larnot; item, le quart et le disme de demi pose de vigne qui siet en Pillim; item, dessus celi vigne, le disme en la vigne mons. Guillaume Forroul, prevoire; item, la cense sus doues poses de terre qui est es hoirs Moignon; item, demi les quars de Chambolan, que Guinaçons tient de moy à cense; item, un cultiz à Lons, delez le byez de Vaissel; item, un chasal à Lons, assis devant chiez Brochet, en la rue es Juys; item, une vigne à Lons, vers la maison de Cyteax. Et pour ce lidiz Hugues m’a doné et paié cinquante livres d’estevenens, desques je me tien bien pour paiez; aquel Hugue, mon bien amé seignour, je promet fealté come vassal doit à son seignour et par mon soirement doné corporelment sus sains ewangiles. En tesmoignaige de laquel chose, je ay prié et fait metre en ces lettres le seal de la court le conte de Mombeliart, douquel l’on use à Lons. Ce fut fait et doné, presenz mons. Jehans Le Bois, chevalier, mons. Gile de Montagu, curé de Clerevax, et Salongret, escuiers, le sambadi après la feste saint Nycolax d’yver, l’an Nostre Signour corrant par mil trois cenz dix et sept.